钦定古今图书集成/历象汇编/历法典/第076卷 > 古今治平略 > 明代历法
## 钦定古今图书集成/历象汇编/历法典/第076卷 > 古今治平略 > 明代历法

明太祖吴元年，闻括苍刘基名，聘至都，以为太史令。
基于是率其属，造《戊申大统历》以上。洪武初，召集天
下通知律历名家者赴京，议历法，占天象。三年立钦
天监，设官，凡元象图书，非其职不得习。其习业者，分
四科：曰天文，曰漏刻，曰大统历，曰回回历。自五官正
而下至天文生，各专科肄焉。五官正理历法，造历凡
历注，“帝御历三十事，民历三十二事，壬遁历六十七
事。灵台郎辨日月星辰之躔次分野，以占候。保章正
专志天文之变，辨吉凶之占。挈壶正知漏，孔壶为漏，
浮箭为刻，以考中星昏明之度，而统于监正、丞。”十七
年，制《观星盘，修天文分野书》。书成，赐秦、晋、燕、周、楚、齐
六王俾读焉。又筑钦天监观星台于鸡鸣山。是岁，博
士元统言：“本朝历以《大统》为名，而积分犹踵《授时》之
数，非所以重始敬正也。按《授时法》以至元辛巳为历元，至洪武甲子，积一百又四年，《经》云：‘大约七十年而
差一度。今年远数盈，天数渐差，请以洪武甲子岁冬
至为历元’。”书奏，报可。擢统为监正。而监丞李德芳言：
“《授时历》上推往古，每年长一日，下推将来，每年消一
日，永久不可易也。今统所造历不周，消长之法非是。”
统复疏争之。上曰：“是皆难凭，但以七政交会行度无
差者为是。”乃以洪武甲子为历元，而造历依《授时法》
推算如初。三十年，革《回回监》正。正统中，造《己巳历》颁
行之，而疏寻废不行。正德中，礼部主事郑善夫以岁
中月食者二，奉命往观象台，督监官验候，以为新旧
法互有得失，宜征海内究心天文及能为算者，使得
尽心更元定历之事。其说主算极于秒微，积之无差
而后精。故言：“欲定岁差，宜定岁法于二至、馀分、丝忽
之间，定日法于气朔盈虚一画之际，定日月交食于
半秒难分之所，似中历家肯綮。”至嘉靖初，光禄少卿
管监事华湘言：“历所以差，由天周有馀而日周不足
也。日之差，验于中星。尧冬至昏昴中而日在虚七度，
躔元枵之十。今冬至昏室中，日在箕三度，躔析木之
寅。计去尧三千馀年，而差者五十度矣。再以赤黄道
考之，至元辛巳改历，冬至赤道岁差一度五十秒，今
退天三度五十二分五十秒，《黄道岁差》，九十二分九
十八秒，今退天三度二十五分七十四秒。故正德戊
寅日食，庚辰月食，时刻分秒，起复方位，类与推算迕。”
臣伏揆治历，有不可不择者，三家专门之裔，明经之
儒，精算之士，臣三者无一早夜皇皇，罔知所措。伏乞
敕礼部延访，有能知历理如扬雄，精历数如邵雍，智
巧天授如僧一行、郭守敬者，征赴京师，令详定岁差，
成一代之制。万历初，郑世子载堉疏请改历，兼采众
说之所长，辑为一书，名曰《律历融通》。其大旨出于许
衡，与衡历不同。彼以“《大统》《授时》二历相较，考古则气
差三日，推今则时差九刻。夫时差九刻，在亥子之间
则移一日，在晦朔之交则移一月。设移而前，则生明
在初二之昏矣；设移而后，则生明在初四之夕矣。弦
望亦宜各差一日，今似未至此也。要知历家虽有成
法，必以测验为准，庶几无弊之道与。”二十四年，河南
佥事邢云路奏言：“窥天之器，无逾观象、测景、候时、筹
策四事。乃今之日，至《大统》推在申正二刻，臣测在未
正一刻，是《大统》实后天九刻馀”矣，不宁唯是。今年立
春、夏至、立冬，皆适值子半之交。臣测立春乙亥，而“《大
统》推丙子；臣测夏至壬辰，而《大统》推癸巳；臣测立冬
己酉，而《大统》推庚戌。”夫立春与冬，乃王者行阳德阴
德之令，而夏至则其祀方泽之斯也。今皆相隔一日，
则理人事神之谓何？且历法疏密，验在交食，乃今年
闰八月朔，日有“食之。《大统》推初亏巳正二刻，食几既。
而臣候初亏巳正一刻，食止七分馀，《大统》实后天几
二刻，而计闰应及转应，若交应则各宜如法增损之
矣。此而不改，窃恐愈久愈差，将不流而至春秋之食
晦不止也。臣故曰：闰应、转应、交应之宜俱改也。”其时
相继疏请改历者纷纷，悉留中不行。